Iki de chi unne Jesús‑ni iyá nuha,
nianna tti biriabie dia lenie ka benne rudhetinieha uteke attu ladu ge yoo bisi nu tee láni Cedrón.
Niha tee ttu yu daa ka ya olivu loni.
Lheꞌe yu ata daa ka yagaha utaꞌa lenie ka benne rudhetinieha.
Judas nu utena Jesús‑ni lasi ná ka nu uttikaneha chigaba ankabienna niha,
kumu ixe lidúba chi ugía Jesús‑ni len ka benne rudhetinieha lheꞌe yuha.
Aníha uka nna bisin len Judas‑ni ka soldadu lhe ka nu riseꞌe gweyú roꞌo yotuha lhe.
Ka nuha udhelha ka nu loni ge ka bixxudiha kana lhe udhelha ka fariseo‑ni kana.
Diakana denkana espada lhe yaga lhe dengabakana ka lámpara lhe ya nalha gi lhe.
Ttaka kumu Jesús‑ni chiba yubie iyá nu satebie,
nianna biriabie gwatsee kana nna ree:
―¿Nú regilale?
Lakana nna bekabikana,
rákana:
―Jesús ge Nazaret‑niba regilatu xa.
Jesús‑ni nna ree kana:
―Netiba nuní regilale.
(Judas nu utene lasi ná ka nu uttikaneha,
niha‑gaba dana len ka nuha.)
Tti ra Jesús‑ni kana:
“Netiba nuní”,
nianna tti beyadi gaakana nna ubixxi lokana lo yu.
Nianna tti bedennaba tise kana attu libe,
ree:
―¿Nú regilale?
Lakana nna redenákana:
―Jesús ge Nazaret‑niba xa.
Jesús‑ni nna bedekabie gekani,
ree:
―Ki chiba ria le:
“Netiba nuní.”
Ganna neti regilale,
gwalugwelhaxa ka nu rudhetinia‑ni eyyakana.
Aníha uka kini gwado tisa ge nu chi unnebie,
tti ree:
“Tata,
ka benne chi betelu len neti,
ni ttú ka benneha labí bennittia.”
Nianna tti ulea Simón Pedro‑ni espada dennaha nna uchúna naga ben ge Malco‑ni.
Malco‑ni ribenna lo sina ge nu anka bixxudi xeniha.
Jesús‑ni nna rabie Pedro‑ni:
―Bogaꞌa espada gelu‑na lheꞌe xoni.
Neti,
¿katte si abí gwa dhielhaa uyúa elha disa nu ute Tata kiaha?
Ka soldaduha lhe nu loni gekaniha lhe ka nu riseꞌe gweyú roꞌo yotuha lhe,
ka nuha bedaxxukana Jesús‑ni nna bexxigakane.
Nianna tti dechekane ladeꞌa tte arlo Anás‑ni,
kumu lana ankana xxudi nuila ge Caifás.
Caifás‑ni nuha anka bixxudi xeni lheꞌe idaha.
Caifás‑ni nuha rana ka nu loni ge ka nu Israel‑ni:
“Tserula saríana riꞌi ganna sun ttúba benne gattie kwenta ge iyá ka benne.”